Document ID: 32010D0618

DECIZIA COMISIEI
din 14 octombrie 2010
privind sumele transferate de la programele naționale de sprijinire a sectorului vitivinicol către schema de plată unică, în conformitate cu Regulamentul (CE) nr. 1234/2007 al Consiliului
[notificată cu numărul C(2010) 7042]
(Numai textele în limbile engleză, franceză, greacă, malteză și spaniolă sunt autentice)
(2010/618/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 103za,
întrucât:
(1)
Articolul 103n din Regulamentul (CE) nr. 1234/2007 prevede că alocarea fondurilor comunitare disponibile, precum și plafoanele bugetare aplicabile programelor naționale de sprijinire a sectorului vitivinicol sunt prevăzute în anexa Xb la același regulament.
(2)
În temeiul articolului 103o din Regulamentul (CE) nr. 1234/2007, unele state membre au prevăzut transferuri de fonduri către schema de plată unică sau modificarea ulterioară a programelor lor naționale de sprijin.
(3)
Articolul 3 din Regulamentul (CE) nr. 555/2008 al Comisiei (2) prevede că statele membre trebuie să notifice toate transferurile ulterioare către schema de plată unică înainte de data de 1 decembrie care precede anul calendaristic în care se aplică schema respectivă.
(4)
Din motive de claritate și în conformitate cu articolul 103za din Regulamentul (CE) nr. 1234/2007, Comisia trebuie să publice sumele notificate de statele membre în cauză în conformitate cu articolele 2 și 3 din Regulamentul (CE) nr. 555/2008.
(5)
Măsurile prevăzute de prezenta decizie sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTA DECIZIE:
Articolul 1
Sumele transferate de la programele naționale de sprijin către schema de plată unică pentru exercițiile financiare 2010-2013 sunt cele menționate în anexa la prezenta decizie.
Articolul 2
Prezenta decizie se adresează Republicii Elene, Regatului Spaniei, Marelui Ducat al Luxemburgului, Republicii Malta și Regatului Unit al Marii Britanii și Irlandei de Nord.
Adoptată la Bruxelles, 14 octombrie 2010.

Labels: 17
19
5
7
6